
Privind aprobarea participării Municipiului Timişoara 
la Târgul de Turism al României în perioada 15-20 noiembrie 2017
Având în vedere Expunerea de motive nr……............... a Primarului Municipiului Timișoara și Proiectul de hotărâre privind aprobarea participării Municipiului Timişoara la Târgul de Turism al României în perioada 15-20 noiembrie 2017, propunem închirierea şi amenajarea, în cadrul Târgului de Turism al României, ediţia de toamnă 2017, a unui stand Top de 20 mp, cu înălţime de 4m, cu două laturi libere, pentru prezentarea oraşului şi a ofertei turistice şi culturale.   
În fiecare an la Bucureşti se organizează Târgul de Turism al României, târg ce reuneşte sute de  expozanţi, reprezentând primării, consilii judetene, reprezentanţi ai Ministerului Turismului, agenţii de turism, tour-operatori, organizaţii şi asociaţii de turism naţionale, regionale şi internaţionale, firme de profil turistic din ţară şi din străinătate, care promovează oraşele şi zonele din care provin  şi care prezintă informaţii şi oferte turistice. Municipiul Timişoara a participat an de an la această manifestare, unde, până în prezent a solicitat un stand Standard cu o suprafaţă de 6-8 mp, cu înălţime de 2,3m, în care au fost oferite informaţii turistice şi au fost distribuite materiale de promovare. Odată cu obţinerea titlului de Capitală Europeană a Culturii în anul 2021, dorim ca începând din acest an să fim prezenţi cu un stand mai mare, mai atractiv şi cu o ofertă mai bogată, pentru prezentarea Timişoarei, a obiectivelor turistice şi a evenimentelor culturale din oraş.

Considerăm că este necesară amenajarea unui stand Top, de 20 mp, cu două laturi libere, amenajat mai atractiv şi mai vizibil. Prin aceasta dorim să fim cel puţin la nivelul altor oraşe din România, care sunt prezente la târgul de la București cu standuri mai mari. Sperăm să atragem un număr mai mare de vizitatori şi specialişti în turism, care să fie interesaţi de Timişoara ca destinaţie turistică. Considerăm că creşterea atractivităţii,  îmbunătăţirea vizibilităţii standului şi prezentarea cu materiale de promovare mai diverse va creşte notorietatea Timişoarei şi va aduce un număr sporit de turişti în oraş în anii următori. 

Târgul de Turism al României, ediţia de toamnă 2017 se desfăşoară în perioada 16-19 noiembrie. 
Costurile de participare la Târgul de Turism, cu un stand Top de 20 mp, cu înălţimea de 4m, cu două laturi libere, sunt următoarele: - Tarif înregistrare:                                  460 lei
                                                - Chirie spaţiu:                                        8740 lei
                                                - Închiriere dotări + construcţie stand: 10.272 lei
Standul are în dotare un pupitru cu două scaune pentru oferirea de informaţii şi materiale, o masă de discuţii, cu patru scaune, un TV LCD şi un DVD, un suport pliante, 6 reflectoare, 2 prize, un oficiu cu ușă pliantă, 2 poliţe, mochetă, imagini printate pe autocolant şi lipite pe pereţii standului şi pe stâlpi şi realizarea a două bannere, conform planului anexat. 

Pentru participarea la târg mai sunt necesare costuri pentru deplasare, cazare 5 nopţi, transport, diurnă, pentru o persoană, în perioada 15-20 noiembrie, în cuantum de 1.872 lei şi cheltuieli pentru transportul materialelor de promovare, în sumă de 800 lei. Totalul cheltuielilor  pentru participare este de 26.352 lei (TVA inclus).
Sursa de finanțare este asigurată din cap. 51.02 “Autorități executive“

În concluzie, considerăm necesară şi oportună participarea Municipiului Timişoara cu un stand Top de 20 mp, la Târgul de Turism al României, ediţia de toamnă 2017.
Având în vedere prevederile legale expuse în prezentul raport, apreciez că proiectul de hotărâre privind aprobarea participării Municipiului Timişoara la Târgul de Turism al României în perioada 15-20 noe. 2017, îndeplinește condițiile pentru a fi supus dezbaterii și aprobării plenului Consiliului Local. 

